Assalamu'alaikoem, nibak phoen rika,,
Saleum seujahtra, lam saboeh ikat,,
Saleum keurabat, tanda syedara,,
Saboeh agama, teumpat meuneumat,,
Saboeh hikayat, keunoe uloen ba,,
Saboeh ceulitra, dinanggroe arab,,
Kisah katreb that, jareung soe baca,,
Seun-seun sibanja, keunoe loen intat,,
Sideh di arab, teumpat mulia,,
Sinan keuh mula, nyata alamat,,
Dua droe sahbat, teumpat meubeda,,
Geu meu adoe A, kajeut keurabat,,
Di ureung 'ajam, ta'at agama,,
Geumeusyedara, ngeon ureung arab,,
Meunyoe keu ta'at, han soe ek kira,,
Bak sang ulama, cukoep malem that,,
Hana pre sa'at, ka'bah geulingka,,
Hana pre masa, dalam ibadat,,
Sabe geu tawaf, 'oeh malam jula,,
Al-Qur_an geubaca, teurasa ladzat,,
Nibak siuroe, hajat troeh teuka,,
U nanggroe lua (yaman), geu neuk beurangkat,,
Le ureung arab, geukeubah sigra,,
Meumeuh peurmata, bak sidroe sahbat,,
Dalam riwayat,singkat ceurita,,
Meuninggai donya, meunyan sahbat,,
U bak keurabat, ngoen keuluarga,,
Laju geuteuka, uroe nyan meuhat,,
Geutanyoeng legat, Meumeuh peurmata ,,
Yoeh goh u lua, watee beurangkat,,
Geukeubah dipat, wahe syedara,,
Mangat le sigra, keunan loen peurhab,,
Hana loen teupat, e yang mulia,,
Tan geubicara, y'oeh masa hayat,,
Laju meutat-tat, hate lam dada,,
Bathen keucewa, di ureung arab,,
Laju beurangkat, ubak ulama,,
Ureung mulia, dinanggroe arab,,
Yang cukoep hebat, sampoe nyoe masa,,
Malek bin dinar, wahe sahabat,,
Di ureung arab, haba geubuka,,
Laju ceurita, punca riwayat,,
Bak sidroe sahbat, geukeubah harta,,
Jinoe nyan hamba, woe bak Hadzarat,,
Bak guree (Malek) meuhat, jeunaweub haba,,
Geuyue le teuka, bak saboeh teumpat,,
Malam jumeu'at, pah bak seper dua,,
Antara maqam Ibrahim, dan hajar aswad,,
Disinan teumpat, neumeuhoi sigra,,
Sahabat gata, yang tan le hayat,,
Bandum meusapat, roh yang mulia,,
Masa lam donya, hudep lam ta'at,,
Keunan bak teumpat, laju neu teuka,,
Neumeuhoi sigra, wahe e sahbat,,
'Oeh ban neu meuhoi, soe seuoet hana,,
Laju geugisa, bak guree meuhat,,
Wahe e guree loen, yang that mulia,,
Keujeut meunoe ka, meucukoep gawat,,
Hana di teumpat, lagee ban haba,,
Meuhoe jinoe ka, uloen meuhadap,,
Seu oet diguree, seudeh leumpahna,,
Dalam nuraka, disinan teumpat,,
Laju neu peurap, u nanggroe lua (yaman),,
Sinan meudoda, meunyan roh sahbat,,
Na diteumpat, saboeh teulaga,,
Moen burhut nama, azeub cukeop brat,,
Sinan keu teumpat, roeh yang meudosa,,
Masa lam donya, hana toem ta'at,,
Di ureung arab, hireun jiteuka,,
Masa lam donya, sabe lam ta'at,,
Pakeon ka sahbat, azeub dirasa,,
Dalam teulaga, disinan teumpat,,
Dipat na silap, karoeh lam dosa,,
Dipat na cupa, dalam maksiat,,
Seugohlom tamat, beklei neu bungka,,
Seunamboeng rika, akan loen itat,,
Keubandum sahbat, lam donya maya,,
Bak laen masa, keunoe loen peurhap,,
Seunamboeng hikayat, keunoe uleon ba,,
Keu yang seutia, neupreh dang tamat,,
Bak jeut peunawa, rika loen surat,,
Keu bandum sahbat, lam donya maya,,
Bak jeut mustika, ngoen na mamfaat,
Seunamboeng haba , bagian keudua,,
Seun-seun sibanja, keunoe loen surat,,
Walaupun teulat, peusawat hana,,
Seunamboeng rika, teutap loen intat,,
U nanggroe yaman, beurangkat sigra,,
Laju geu mita, lagee ban hajat,,
Geu meuhoi sahbat, 'oeh malam jula,,
Bak babah teulaga, meunan riwayat,,
Wahe e sahbat, dipat keuh gata,,
Keunoe ta teuka, uloen na hajat,,
Tateubiet siat, katreb loen mita,,
Sampoe loen teuka, keunoe bak teumpat,,
Laju di sahbat, geujaweub haba,,
Keunoe neu teuka, laju neu peurhab,,
Na loen diteumpat, seudeh leumpah na,,
Sabe lam siksa, bak jeut-jeut sa'at,,
Leuh bak tungkat, keunoeng bak nuga,,
Apui nuraka, teutoeng leumpah brat,,
Ju ngeon utak, hana ngeon peusa,,
Azeub didonya, cukoep beda that,,
Laju ban hajat, geutanyeong sigra,,
Kaloeng peurmata, takeubah dipat,,
Kahek loen seutoet, meureumpoek hana,,
Sampoe bak gata, keunoe loen peurab,,
Teuma na bacut, ganje bak mata,,
Keujeut digata, wahe e sahbat,,
Cukoep that ta'at, watee lam donya,,
Pakeon jinoe ka, azeub cukoep brat,,
Laju di sahbat, geujaweub haba,,
Bacut tan dusta, dalam riwayat,,
Walaupun teumpat, jinoe meubeda,,
Rakan seutia, peunoeh ngeon adab,,
Masa lam donya, yoeh gata intat,,
Bacut tan silap, meu ube cupa,,
Meusoe yang mita, hana diteupat,,
Hak keurabat, masa lam donya,,
Loen sia-sia, hai ureung arab,,
Neutuloeng siat, meu'ah neupinta,,
Keudeh lam desa, bak saboeh teumpat,,
Sinan meusapat, sidroe syedara,,
Loen saweu hana, masa katreb that,,
Tamse tan ubat, saket treb that ka,,
Meunan umpama, dosa meukeumat,,
Huboengan wareh, jayeh bak mata,,
Huboengan syedara, tan le loen teupat,,
Tanle meusapat, adoe deungeon A,,
Loen kunjoeng hana, meunyan keuh seubab,,
Meunyoe ka meunan, lagee ban haba,,
Uloen woe sigra, kheun ureung arab,,
Keudeuh bak teumpat, loen balek gisa,,
Bak rumoeh gata, wahe e sahbat,,
Di ureung arab, izin geu pinta,,
Geu keumeung gisa, laju u teumpat,,
Bak rumoeh sahbat, dimeuyueb tangga,,
Geucoek le sigra, harta ka meupat,,
Manteong riwayat, didalam rika,,
Mantoeng ceurita, dalam hikayat,,
Watee meuhadap, wareh syedara,,
Keudeh lam desa, gampoeng ka meupat,,
Keu bandum sahbat, harap neu saba,,
Yang mantoeng seutia, sampoe oh tamat,,
Meu'ah nyoe teulat, loen kirem rika,,
Seumoga gata, hate beu mangat,,
Hana meudaya, dosa meusapat,,
Bak sidroe Hadzarat, do'a loen pinta,,
Seunamboeng rika, Neubri beu tamat,
,
Kana alamat, meupat ngeon desa,,
Laju neuteuka, keunan neu peurhap,,
Amanah sahbat, meu'ah geu pinta,,
Ubak syedara, sidroe keurabat,,
Ubena cupa, dosa yang ka-ka,,
Hana geuteuka, saweu keurabat,,
Seulama u arab, keudeh geubungka,,
Tinggai syedara, jeuoeh ngeon teumpat,,
'Oeh troeh bak teumpat, laju loen sapa,,
Keunoe troeh teuka, amanah sahbat,,
Keunoe loen peurhab, meu'ah geupinta,,
Kadang na dosa, Yoeh mantoeng hayat,,
Jinoe hana le, wahe syedara,,
Keurabat gata, woe bak Hadzarat,,
Teungoeh meularat, tuboeh anggota,,
Lam keunoeng siksa, sabe tiep sa'at,,
'Oeh ban geudeungeo, lagee ban haba,,
Cukoep that raya, geumoe leumpah brat,,
Jantoeng meu tat-tat, baten lam jiwa,,
Hana meudaya, dalam riwayat,,
Baroe keurabat, geubuka haba,,
Meunoe ceurita, dalam hikayat,,
Yoeh masa hayat, sahabat gata,,
Tanle geugisa, leupah u arab,,
Tanle geu peurap, ubak syedara,,
Kureung beulanja, hana soe intat,,
Hudep meularat, sinoe loen rasa,,
Meulang-lang buana, dalam tiep sa'at,,
Di ureung arab, murasa iba,,
Weuh lam dada, kaleon keurabat,,
Ngeon hate mangat, gujoek le harta,,
Keu peng beulanja, dengeon bloe ubat,,
Laju keurabat, seunang geurasa,,
Do'a geupinta,nibak bak Hadzarat,,
Diureung 'ajam, bekle lam siksa,,
Ubena dosa, bekle meukeumat,,
Le ureung arab, izin geupinta,,
Neuk balek gisa, keudeh u teumpat,,
Bak saboeh sa'ah, 'oeh malam jula,,
Izin Allah Ta'ala, rahsia meuhat,,
Laju ngeon sahbat, meureumpoek teuma,,
Dalam rahsia, leumpoe di arab,,
Geukaleon sahbat, tanle geusiksa,,
Dalam syuruga, disinan teumpat,,
Dua sahabat, laju meuwa-wa,,
Haru lam jiwa, teurasa mangat,,
Ubak Hadzarat,do'a geupinta,,
Seulamat seujahtra, di ureung arab,,
Meunan riwayat, kitab loen buka,,
Seun-seun sibanja, rika hikayat,,
Bak jeut keu ubat, bandum syedara,,
Saboeh agama, teumpat meuneumat,,
Beuthat ibadat, cukoep that teuga,,
Silaturrahmi hana, reugoe leumpah brat,,
Kaoem keurabat, sambat mulia,,
Bak get tajaga, wahe e sahbat,,
Kadang na cacat, hikayat uloen ba,,
Maklum lam rika, goloem get teupat,,
Bak bandum sahbat, meu'ah loen pinta,,
Ikhlah lam dada, ngeon hate mangat,,
Langsoeng bak kitab, mangat neu baca,
Cukoep meurasa, bagah meureusap,,
Sinan yang teupat, bacut tan cupa,,
Jawaket neu buka, sinan meucatat,,
Mudas Al-Juned at Kuta Radja
05 Desember 2013
ace_Latn ace_Latn ace_Latn ace_Latn ace_Latn ace_Latn ace_Latn afr_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn afr_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn fao_Latn